cyanic-selkie/wikianc huggingface dataset:
Բուենոս Այրես
Դրոշ
Բուենոս Այրեսի դրոշը պաշտոնապես հաստատվել է 1995 թվականի հոկտեմբերի 24-ին. նրա վրա պատկերված է արծիվ՝ Հաբսբուրգների դինաստիայի խորհրդանիշը, որին պատկանում էր Իսպանիայի թագավոր Կառլոս V-ը, որի կառավարման տարիներին տեղի է ունեցել Բուենոս Այրեսի առաջին հիմնադրումը ։
Որպես իսպանական գաղութ եղած լինելու խորհրդանիշ՝ նոր ժամանակներում այդ դրոշը բազմաթիվ վեճերի տեղիք է տվել դեմոկրատիայի ու հանրապետության կողմնակիցների շրջանում։ Քաղաքային խորհրդի անդամ Ադրիան Կամպը, որ ներկայացնում էր Արգենտինայի Ազգային կոնգրեսի անդամ Ֆերնանդո Սոլանասի գլխավորած ձախակողմնյան Proyecto Sur կուսակցությունը, 1995 թվականին առաջարկել է չեղարկել Բուենոս Այրեսի ընթացիկ դրոշն ու ընտրել նորը, որն ավելի լավ կարտահայտի քաղաքի կոսմոպոլիտական, դեմոկրատական ու հանդուրժողական ոգին ։
Ղեկավարություն
Իրավական տեսանկյունից քաղաքն ունի ավելի քիչ ինքնավարություն, քան Արգենտինայի մյուս նահանգները։ 1996 թվականի հունիսին՝ քաղաքապետի առաջին ընտրությունների անցկացումից կարճ ժամանակ առաջ, Արգենտինայի ազգային կոնգրեսը հրապարակել է ազգային անվտանգության մասին 24.588 օրենքը (հայտնի է որպես Կաֆիերոյի օրենք՝ ի պատիվ այն պատգամավորի, որն առաջադրել է այդ օրինագիծը), որի համաձայն՝ քաղաքում աշխատում է Արգենտինայի դաշնային ոստիկանությունը (ստեղծվել է 1943 թվականի դեկտեմբերի 24-ին այն ոստիկանության հիման վրա, որ գոյություն է ունեցել 1880-1943 թվականներին, և իր գործունեությունն սկսել է 1945 թվականի հունվարի 1-ին) և պատասխանատու է քաղաքում տեղակայված դաշնային կառույցների համար։ Նաև հայտարարվել է, որ Բուենոս Այրես նավահանգիստը մի շարք այլ վայրերի հետ միասին մնալու է դաշնային իշխանությունների վերահսկողության ներքո ։ Կարգի պահպանությանը հետևում է նաև Բուենոս Այրեսի մայրաքաղաքային ոստիկանությունը (Policía Metropolitana de la Ciudad de Buenos Aires), որն սկսել է աշխատել 2010 թվականի փետրվարի 5-ին  ։
2007 թվականին քաղաքն անցել է ապակենտրոնացման նոր ծրագրի. ստեղծվել են նոր կոմունաներ, որոնք ղեկավարվում են յոթ հոգուց բաղկացած ընտրովի կոմիտեները։ Բուենոս Այրեսն Արգենտինայի կոնգրեսում ներկայացնում են երեք սենատորներ ։ Քաղաքի բնակչությունն ընտրում է նաև 25 պատգամավորների Արգենտինայի պատգամավորների պալատում։
Մարդահամարի տվյալներ
Բուենոս Այրեսի բնակչությունը մնացել է շուրջ 3 մլն՝ սկսած 1947 թվականից, ինչի պատճառներից են ծնելիության ցածր մակարդակը և դանդաղ միգրացիայի դեպի արվարձաններ։ Շրջակա նահանգների բնակչությունը այդ նույն ժամանակում ավելացել է ավելի քան հինգ անգամ (մինչև շուրջ 10 մլն) ։
2001 թվականին անցկացված մարդահամարի տվյալների համաձայն՝ քաղաքի բնակչությունը համեմատաբար ծեր է. բնակչության 17 %-ը փոքր է տասնհինգ տարեկանից, իսկ 22 %-ը մեծ է վաթսուն տարեկանից։ Բուենոս Այրեսի բնակչությունն իր տարիքային կառուցվածքով նման է եվրոպական քաղաքների մեծ մասին։ Քաղաքի բնակչությունն ավելի ծեր է, քան Արգենտինայի ընդհանուր բնակչությունը (որի 28 %-ը փոքր է 15 տարեկանից, և 14 %-ը մեծ է վաթսուն տարեկանից) ։
Քաղաքի բնակչության երկու երրորդն ապրում է բազմաբնակարան շենքերում, 30 %-ը՝ մեկ ընտանիքի համար նախատեսված առանձնատներում, 4 %-ը՝ ոչ ստանդարտ տներում ։ Ըստ բնակչության եկամտի՝ քաղաքում աղքատության մակարդակը եղել է 8,4 % 2007 թվականին, Մեծ Բուենոս Այրեսում՝ 20.6 % ։ Մեկ այլ ուսումնասիրության արդյունքում պարզվել է, որ Բունեոս Այրես մետրոպոլիտենի տարածքում աղքատության մեջ է ապրում 4 մլն մարդ ։
Քաղաքի աշխատուժը կազմել է 1,2 մլն մարդ 2001 թվականին, որոնց մեծ մասն զբաղված է եղել ծառայությունների ոլորտում, մասնավորապես՝ սոցիալական ծառայությունների (25 %), առևտրի և զբոսաշրջության (20 %) և բիզնեսի ու ֆինանսական ծառայությունների (17 %) ոլորտներում։ Չնայած Բուենոս Այրեսը հանդիսանում է Արգենտինայի մայրաքաղաքը, պետական վարչություններում աշխատում է բնակչության 6 %-ը։ Արդյունաբերության ոլորտում աշխատում է բնակչության 10%-ը ։
Վարչական բաժանում
Քաղաքը բաժանված է թաղամասերի կամ տարածքային միավորների, որոնցից առավել հների անունները գալիս են 19-րդ դարում առանձնացված կաթոլիկական ծխերի անուններից ։ 19-րդ դարի վերջերից քաղաքն սկսել է բաժանվել բարիոների , որոնք կոչել են քաղաքի զարգացման գործում մեծ ներդրում ունեցած հայտնի մարդկանց անուններով։ Օրինակ՝ Պուերտո Մադերոն կոչվել է ի պատիվ հայտնի ճարտարապետ Էդուարդո Մադերոյի ։ Թեև տարածված է Cien barrios porteños («Հարյուր մայրաքաղաքային շրջաններ») արտահայտությունը, որ կապված է 1940-ական թվականների տանգո երգիչ Ալբերտո Կաստիլոյի հետ, սակայն քաղաքը պաշտոնապես բաժանված է 48 բարիոների։ Այդ շրջանները կարող են ունենալ իրենց ենթաբաժանումները, օրինակ՝ քաղաքի ամենամեծ թաղամասը՝ Պալերմոն, բաժանվել է տարբեր բարիոների՝ Պալերմո Սոհոն, Պալերմո Հոլիվուդը, Լաս Կանիտասը և Հին Պալերմոն (Palermo Viejo) և այլն։ Ըստ նոր սխեմայի՝ քաղաքը բաժանված է 15 կոմունաների , որոնցից յուրաքանչյուրը կարող է ներառել մեկ կամ մի քանի բարիո.
Ազգային կազմ
Բուենոս Այրեսի բնիկների կիսակատակ մականունն է պորտենյո (porteño, բառացի թարգմանությամբ՝ նավահանգստի բնակիչներ)։ Նրանց մեծ մասն ունի եվրոպական արմատներ և Արգենտինա են գաղթել Իտալիայի Կալաբրիա, Լիգուրիա, Պիեմոնտ, Լոմբարդիա, Սիցիլիա, Կամպանիա ու Իսպանիայի Անդալուզիա, Գալիսիա, Աստուրիա, Բասկերի Երկիր շրջաններից ։ Դեպի Արգենտինա եվրոպացիների չվերահսկվող ներգաղթի շնորհիվ սկսած 19-րդ դարի կեսերից զգալիորեն աճել է երկրի բնակչությունը, որ եռապատկվել է 1887 թվականից մինչև 1915 թվականը՝ 500000-ից հասնելով 1,5 միլիոնի ։
Մեծ թիվ են կազմում նաև Բուենոս Այրեսի այն բնակիչները, որոնք ունեն գերմանական, իռլանդական, նորվեգական, լեհական, ֆրանսիական, պորտուգալական, շվեդական, հունական, չեխական, խորվաթական, հոլանդական, ռուսական, չեռնոգորական, անգլիական հունգարական և բուլղարական արմատներ։ 1980-ական և 1990-ական թվականներին եղել է ներգաղթի փոքր ալիք Ռումինիայից և Ուկրաինայից ։ Բունեոս Այրեսն ունի փոքրաթիվ կրյոլո բնակիչներ, որ վերաբերում են այդ տարածքի՝ Իսպանիայի գաղութ եղած լինելու ժամանակներին։ Կրյոլոների և իսպանական աբորիգենների թվաքանակը քաղաքում ավելացել է հիմնականում ներքին նահանգներից և այլ  երկրներից ներգաղթի հաշվին, ինչպիսիք են հարևան Բոլիվիան, Պարագվայը, Չիլին և Պերուն՝ սկսած 20-րդ դարի երկրորդ կեսից։
Մեծ Բուենոս Այրեսի հրեական համայնքը կազմում է շուրջ 250000 մարդ և ամենամեծն է Լատինական Ամերիկայում։ Նրանցից շատերը ծագում են Հյուսիսային, Արևմտյան, Կենտրոնական և Արևելյան Եվրոպայի աշկենազներից, մասնավերապես Շվեդիայի, Հոլանդիայի, Լեհաստանի, Գերմանիայի և Ռուսաստանի հրեաներից, իսկ սեֆարդները կազմում են փոքրամասնություն և ծագում են հիմնականում Սիրիայի ու Լիբանանի հրեաներից ։ Լիբանանցիները, վրացիները, սիրիացիներն ու հայերը նշանակալի դեր են կատարում առևտրի ոլորտում և քաղաքացիական կյանքում 20-րդ դարի սկզբից ի վեր։
Արևելյան Ասիայից ներգաղթածների մեծ մասը Բուենոս Այրես ժամանել է Չինաստանից։ Չինացի ներգաղթյալների թվաքանակը չորրորդ ամենամեծն է Արգենտինայում, և նրանց մեծ մասը բնակվում է Բուենոս Այրեսում ու նրա մայրաքաղաքային շրջանում ։ 1980-ական թվականներին նրանցից շատերը եղել են Թայվանից, սակայն 1990-ական թվականներից սկսած չինացի ներգաղթյալների մեծ մասը գալիս է Ֆուցզյան մայրցամաքային գավառից ։ Ֆուցզյանից եկած չինացիների մեծ մասը բացել են սուպերմարկետներ քաղաքում և նրա արվարձաններում։ Այդ սուպերմարկետներն շատ տարածված են Բուենոս Այրեսում, և բոլորը կոչվում են էլ չինո (el chino, «չինական») ։ Ճապոնացի ներգաղթյալները հիմնականում եկել են Օկինավա պրեֆեկտուրայից։ Նրանք Արգենտինայում հիմնել են չոր մաքրման բիզնես, որը Բուենոս Այրեսում համարվում է առանձնահատուկ ճապոնացի ներգաղթյալներին ։ Կորեացիների ներգաղթն սկսվել է Կորեայի բաժանումից հետո, և նրանք հիմնականում բնակություն են հաստատել Ֆլորեսում և Once-ում ։
2010 թվականի մարդահամարի ժամանակ քաղաքի բնակչության 2,1%-ը կամ 61876 մարդ իրեն հայտարարել է հնդկացի (ամերինդիո) կամ հնդկացիների առաջին սերնդի ժառանգներ (հաշվի չառնելով 24 հարևան պարտիդոները, որ կազմում են Մեծ Բուենոս Այրեսը) ։ Հնդկացիական արմատներ ունեցող 61876 մարդկանց 15,9%-ը կեչուաներ են, 15,9%-ը՝ գուարանի, 15,5%-ը՝ այմարա, 11%-ը՝ մապուչե ։ 24 հարևան պարտիդոների ընդհանուր բնակչության 1,9%-ը կամ 186 640 մարդ իրեն հայտարարել է հնդկացի ։ Այդ 186 640 մարդկանց 21,2%-ը՝ գուարանի են, 19%-ը՝ տոբա, 11,3%-ը՝ մապուչե, 10,5%-ը՝ կեչուա, 7,6%-ը՝ դիագիտա ։
Քաղաքի 15 764 բնակիչներ իրենց համարել են աֆրոարգենտինացիներ 2010 թվականի մարդահամարի ժամանակ ։
Կրոնական կազմ
2008 թվականին Ազգային գիտական և տեխնիկական հետազոտությունների խորհուրդը (Consejo Nacional de Investigaciones Científicas y Técnicas, CONICET) անցկացրել է հարցում բնակչության կրոնական հավատալիքների վերաբերյալ, ինչի արդյունքում պարզվել է, որ Բուենոս Այրեսում ամենատարածված կրոնը քրիստոնեությունն է, և նրա բնակիչների մեծ մասը դավանում է կաթոլիկություն (70%), թեև հետագա տասնամյակների ուսումնասիրությունները ցույց են տվել, որ հավատացյալները քիչ են 20%-ից , ինչի պատճառը կյանքի աշխարհիկ-լիբերալ դրվածքն է։ Բուենոս Այրեսում գործում են Սուրբ Աստվածամոր բարեխոսության թեմը, Բուենոս Այրեսի մայր տաճարը, Սուրբ Շերբելի թեմը, Ազատության տաճարի սինագոգը, Ռուս ուղղափառ եկեղեցու Մոսկովյան պատրիարքության Արգենտինայի ու Հարավային Ամերիկայի թեմը Սուրբ Աստվածամոր ավետմանը նվիրված մայր տաճարով, Սուրբ Երրորդության եկեղեցին  ։
Բուենոս Այրեսի արքեպիսկոպոսությունն ստեղծվել է 1620 թվականի ապրիլի 6-ին։ Բուենոս Այրեսի թեմական քաղաքի կազմում ընդգրկված են Ավելյանեդ-Լանուսի, Գրեգորիո դե Լաֆերերեի, Լոմես դե Սամորայի, Մերլո Մորենոյի, Մորոնի, Սան Իսիդրոյի, Սան Մարտինի, Սան Միգելի, Սան Խուստոյի թեմերը։ Արքեպիսկոպոսության կազմում ներառված են Մարտին Գարսիա կղզին ու Բուենոս Այրես քաղաքը։ Բուենոս Այրեսի արքեպիսկոպոսության մայր տաճարը Սուրբ Երրորդության եկեղեցին է։ 2013 թվականի մարտի 28-ին Բուենոս Այրեսի արքեպիսկոպոս է դարձել եպիսկոպոս Մարիո Աուրելիո Պոլին ։ Նրա նախորդը՝ կարդինալ Խորխե Մարիո Բերգոլիոն, որ ծնվել է Բուենոս Այրեսում, 2013 թվականի մարտի 13-ին ընտրվել է Հռոմի պապ և կոչվել Ֆրանցիսկոս ։
Արգենտինայի հրեական սփյուռքը հրեական երրորդ ամենամեծ համայնքն է Ամերիկայում (Միացյալ Նահանգներից և Կանադայից հետո) և ամենամեծը Լատինական Ամերիկայում ։ Այն կազմում է Արգենտինայի բնակչության ընդհանուր թվաքանակի շուրջ 0,5 %-ը. 2010 թվականին հրեական ծագմամբ արգենտինացիների թվաքանակը կազմել է շուրջ 182 300 մարդ, որոնցից Բուենոս Այրեսում 2010 թվականին բնակվում էր շուրջ 165 000 մարդ  ։ Առավել շատ հրեաներ ապրում են Բուենոս Այրեսի Բալվաներա, Վիլյա Կրեսպո, Բելգրանո շրջաններում։ Քաղաքում գործում են մի քանի սինագոգ և հրեական ակումբներ։ Առավել հայտնի է հրեական AMIA կենտրոնը Բուենոս Այրեսում։ 1994 թվականի հուլիսի 18-ին այն ավերվել է ահաբեկչական գործողության հետևանքով, որի ժամանակ զոհվել է 85 մարդ, սակայն վերականգնվելուց հետո կրկին դարձել է քաղաքի հրեական համայնքի կենտրոններից մեկը ։
Բուենոս Այրեսում տեղակայված են իսլամական մշակույթի երեք կենտրոններ՝ Իսլամական մշակույթի Ֆահդ թագավորի անվան կենտրոնը, Արգենտինայի Հանրապետությունում իսլամական կենտրոնը և Արգենտինայի իսլամական կազմակերպությունը։ Իսլամական մշակույթի Ֆահդ թագավորի անվան կենտրոնը բացվել է 2000 թվականի սեպտեմբերի 25-ին Պալերմո շրջանում և ամենամեծ իսլամական կրոնական կառույցն է Լատինական Ամերիկայում ։ Արգենտինայի Հանրապետությունում իսլամական կենտրոնը (Centro Islámico de la República Argentina) տեղակայված է Ֆլորեստա շրջանում, Արգենտինայի իսլամական կազմակերպությունը (Organización Islámica Argentina)՝ Պարկե Պետրիսիոս շրջանում  ։
Կաթոլիկներից, ուղղափառներից, բողոքականներից, մուսուլմաններից ու հրեաներից բացի Բուենոս Այրեսում կան նաև Եհովայի վկաներ, մորմոններ, բուդդայականներ։ Այնուամենայնիվ, Բուենոս Այրեսում անհավատների թիվն ավելի շատ է, քան երկրի մյուս հատվածներում. մայրաքաղաքի բնակիչների շուրջ 18 %-ն իրեն համարում է աթեիստ կամ ագնոստիկ ։
Տնտեսություն
Բուենոս Այրեսն Արգենտինայի ֆինանսական, արդյունաբերական և առևտրային կենտրոնն է։ Քաղաքի տնտեսությունը, ըստ համախառն տարածաշրջանային արդյունքի (հաշվի առնելով գնողունակությունը) եղել է 84,7 մլրդ դոլար (US $34,200 մեկ մարդու հաշվով) 2011 թվականին կազմել է Արգենտինայի ընդհանուր արդյունքի շուրջ քառորդ մասը ։ Քաղաքում տեղակայված են Bridas Corporation, Enarsa, Zanella, YPF, Aluar և այլ ընկերությունների գլխավոր գրասենյակները։ Այն մեքենաշինական, թեթև և պոլիգրաֆիական արդյունաբերության կենտրոն է։ Մեծ Բուենոս Այրեսը, ըստ ուսումնասիրություններից մեկի, տնտեսության տեսանկյունից 13-րդն է աշխարհում ։ Տարեկան միջին եկամուտը աշխատող քաղաքացիների համար կազմել է 80 400 արգենտինական պեսո (շուրջ 23 400 ԱՄՆ դոլար), իսկ նվազագույն աշխատավարձը 2011 թվականի սեպտեմբերի 1-ից կազմել է 2,3 հազար պեսո (շուրջ 550 դոլար) ։ Բուենոս Այրեսի մարդկային զարգացման ինդեքսը (0,923 1998 թվականին) նույնպես բարձր է ըստ միջազգային չափանիշների ։
Նավահանգիստ
Բուենոս Այրեսի նավահանգիստը ամենածանրաբեռնվածներից մեկն է Հարավային Ամերիկայում. նավարկելի գետերը Լա Պլատայի նեղուցով քաղաքը կապում են հյուսիսարևելյան Արգենտինայի, Բրազիլիայի, Ուրուգվայի և Պարագվայի հետ, ինչի շնորհիվ այն ծառայում է որպես բաշխիչ կենտրոն մայրցամաքի հարավարևելյան հսկայական տարածքների համար։ Բուենոս Այրեսի նավահանգիստը տարեկան սպասարկում է ավելի քան 11 եկամտային տոննա բեռ, իսկ Dock Sud-ը, որ տեղակայված է քաղաքից հարավ, սպասարկում է ևս 17 մետրական տոննա ։ Նավահանգստի հետ կապված հարկերի հավաքումը բազմաթիվ քաղաքական վեճերի տեղիք է տվել նախկինում, որոնց թվում են 2008 թվականին տեղի ունեցած բողոքի ցույցերն ու գործադուլը գյուղատնտեսության ոլորտում այն բանից հետո, երբ կառավարությունը բարձրացրել է արտահանման սակագները ։
Ծառայությունների ոլորտ
Բուենոս Այրեսի ծառայությունների մատուցման ոլորտը բազմազան է և լավ զարգացած՝ ըստ միջազգային չափանիշների։ Այն կազմում է քաղաքի տնտեսության 76 %-ը (59 % ամբողջ Արգենտինայի համար) ։ Գովազդը մասնավորապես կարևոր դեր է կատարում երկրում և արտասահմանում ապրանքների վաճառքի համար։ Ֆինանսների և անշարժ գույքի ոլորտում ծառայությունների սեկտորն ամենամեծն է և կազմում է քաղաքի տնտեսության 31%-ը։ Բուենոս Այրեսը կարևոր դեր ունի Արգենտինայի բանկային համակարգում, որին բաժին է ընկնում բանկային ավանդների ու վարկերի մոտ կեսը ։ Մոտ 300 հյուրանոցներ և ևս 300 հոսթելներ ու հյուրատներ ունեն զբոսաշրջիկների ընդունելու թույլտվություն, իսկ սենյակների կեսից ավելին տեղակայված է չորս կամ ավելի աստղեր ունեցող հիմնարկներում ։ 2011 թվականի չորրորդ եռամսյակում Բուենոս Այրեսում առևտրի ոլորտում աշխատել է 316 046 մարդ, իսկ միջին աշխատավարձն այդ ոլորտում կազմել է 3 439 արգենտինական պեսո ։ Բուենոս Այրեսի տարածքում գործում են շուրջ 15 խոշոր առևտրի կենտրոններ, որոնցից առավել հայտնի են՝ Galerías Pacífico, Abasto Shopping, Alto Palermo, Patio Bullrich, ինչպես նաև 10 խոշոր շուկաներ, 65 տոնավաճառներ և հարյուրից ավելի գրանցված մասնագիտացված փոքր շուկաներ (հին իրերի, գրքերի և այլն)։ Բուենոս այրեսի ամենամեծ շուկան Լա Սալադան է, որ հիմնադրվել է քաղաքի հարավում՝ Մատանսա գետի ափին 1990-ական թվականների սկզբին երկրի նախագահ Մենեմ Կառլոսի կատարած բարեփոխումների արդյունքում։ Շուկայում գործում են 30 000 առևտրի կետեր օրական շուրջ $50 մլն շրջանառությամբ։ Այնտեղ վաճառվում է հիմնականում հագուստ, որի մեծ մասը կարվում է տեղում։ Շուկայում աշխատում է շուրջ 6000 մարդ՝ չհաշված վարձակալներին ու վաճառողներին ։ Դրանից բացի քաղաքում կա տարատեսակ խանութների լայն ցանց ։
Արդյունաբերություն
Արդյունաբերությունը մնում է քաղաքի տնտեսության կարևոր բաղադրիչներից մեկը (16%) և կենտրոնացված է հիմնականում քաղաքի հարավային հատվածում։ Դրան նպաստում են տեղի բնակչության բարձր գնողունակությունն ու համապատասխան որակավորում ունեցող աշխատուժի առկայությունը։ Շինարարությունը Բուենոս Այրեսում պատմականորեն եղել է ազգային տնտեսական կարգավիճակի ստույգ ցուցիչներից մեկը, և 2006 թվականից ի վեր տարեկան տրվում է 3000 մլն մ² շինարարության թույլտվություն ։ Շինարարության ոլորտում ներդրումների քանակը 2006 թվականին հասել է 7 մլրդ 480 մլն պեսոյի ։ Մեծ Բուենոս Այրեսի տարածքում տեղակայված են մեքենաշինական (Ford, Chrysler, Toyota, Peugeot և այլ ընկերությունների գործտնարաններ), գյուղատնտեսական մեքենաշինության, սննդի արդյունաբերության համար անհրաժեշտ տեխնիկայի, կենցաղային և համակարգչային տեխնիկայի արտադրության (IBM, Siemens ընկերությունների գործարաններ) ձեռնարկություններ։ Մեծ զարգացում են ապրել սննդի արդյունաբերությամբ զբաղվող ձեռնարկությունները, որ աշխատում են բուսական յուղերի, ալյուրի արտադրության, գինեգործության բնագավառում։ Քաղաքում գործում են նաև պտղաբանջարեղենային, պահածոների, շաքարի, խմիչքների արտադրություններ։ Բուենոս Այրեսը նավաշինության կենտրոն է. նավաշինարանները պատկանում են պետական կառույցների՝ Astillero Río Santiago, պաշտպանության նախարարության CINAR (Complejo Industrial Naval Argentino) համալիրին։ Խոշոր նավաշինարաններ են Tandanor-ը և Astillero Almirante Storni-ը։ Քաղաքի տնտեսության նշանակալի բաղադրիչներից է կաշեգործական-կոշկակարական ոլորտը  ։
Կոմունալ ծառայություններ
1993 թվականից մինչև 2006 թվականը Բուենոս Այրեսում կոյուղու և ջրամատակարարման ծառայություններն ապահովել է Aguas Argentinas ընկերությունը, որի հետ պայմանագիրը խզվել է 2006 թվականի մարտին։ Քաղաքի ղեկավարությունն ստեղծել է AYSA պետական համակարգը ։ Այդ ծառայությունների կատարումն ավահովում են General San Martín և General Belgrano գործարանների մաքրիչ կառույցները ։ General San Martín գործարանի մաքրիչ կառույցները բացվել են 1913 թվականին։ Դրանք տեղակայված են Պալերմո շրջանում, ունեն 28,5 հա մակերես և օրական 3100000 մ3 ջրի մատակարարման արտադրական հզորություն ։ General Belgrano գործարանի մաքրիչ կառույցները տեղակայված են Բուենոս Այրես նահանգում՝ Բեռնալ քաղաքում։ Դրանք բացվել են 1978 թվականին, զբաղեցնում են 36 հա տարածք և քաղաքին մատակարարում են օրական 1700000 մ3 ջուր ։ Բնական գազը վաճառում է MetroGAS ընկերությունը՝ սկսած 1992 թվականի դեկտեմբերից։ 2006 թվականին գազի ընդհանուր ծախսը կազմել է 4398286000 մ3, որից 1031385000 մ3 օգտագործվել է բնակչության, 169 264 000 մ3՝ կոմերցիոն օգտատերերի, 173 411 000 մ3՝ արդյունաբերական հիմնարկների, 2629972000 մ3՝ էլեկտրակայանների և 55007000 մ3 պետական մարմինների կողմից։
Էլեկտրաէներգիա քաղաքի մատակարարում են երկու ընկերություններ՝ Edesur և Edenor։ Edenor ընկերությունն էլեկտրաէներգիա մատակարարում է քաղաքի սահմանափակ տարածքի՝ սկսած ծովափից, Ավենիդա Պուեյռեդոն, Ավենիդա Կորդովա, Ավենիդա Խեներալ Սան Մարտին, Ավենիդա Խեներալ Պաս փողոցներով մինչև Ռիո դե լա Պլատա, իսկ Edesur ընկերությունը՝ քաղաքի մնացած մասին։ Ըստ նախնական հաշվարկների՝ 2004 թվականին արտադրվել է 14 783 018 կվտ էլեկտրաէներգիա, իսկ ծախսը կազմել է 9 689 504 152։ Քաղաքի հարավային մասում գործում է «Կոստաներա» (Central térmica Costanera) ջերմաէլեկտրակայանը, որն արտադրում է 2304 կվտ ։
2010 թվականի սկզբին Արգենտինայի բնակչության 64,4 %-ն ունեցել է ինտերնետային կապ, և երկրում եղել է շուրջ 26 մլն օգտատեր։ 2010 թվականի դեկտեմբերին 4 507 703 արգենտինացիներ (բնակչության շուրջ 11,2 %-ը) անցել է լայնաշերտ ինտերնետի։ Բուենոս Այրեսում 2009 թվականի դեկտեմբերին եղել է լայնաշերտ ինտերնետի 955 548 օգտվող, իսկ 2010 թվականի դեկտեմբերին նրանց թիվը կազմել է 1 173 304 (ավելացել է շուրջ 22,8 %) ։ Երկրի կոդով (.ar) գրանցված կայքերի թիվը 2008 թվականի օգոստոսին կազմել է գրեթե 1 700 000 ։
Աղբահանությունն ապահովում են վեց ընկերություններ՝ Cliba, EASA, URBASUR, Níttida, Entity Urbana, INTEGRA ։
Բյուջե
Քաղաքի բյուջեն, ըստ քաղաքապետ Մակրիի՝ 2011 թվականի զեկույցի, ներառել է 6 մլրդ ԱՄՆ դոլար եկամուտ և 3 մլրդ ԱՄՆ դոլար ծախսեր։ Եկամուտների 61 %-ը կազմում են տեղական եկամուտներն ու կապիտալի ավելացման հարկերը, 11 %-ը՝ ֆեդերալ եկամուտները, 9 %-ը՝ անշարժ գույքի հարկերը, 6 %-ը՝ տրանսպորտային միջոցների հարկերը։ Եկամուտների մնացած մասը կազմում են օգտագործման վճարները, տուգանքներն ու ազարտային խաղերի համար գանձվող հարկերը։ Քաղաքի բյուջեի 26 %-ը հատկացվում է կրթության, 22 %-ը՝ առողջապահության, 17 %-ը՝ հանրային ծառայությունների և ենթակառուցվածքների, 16 %-ը՝ սոցիալական ապահովության և մշակույթի ոլորտներին, 12 %-ը՝ վարչական ծախսերին, իսկ 4 %-ը՝ իրավապաշտպան մարմիններին։ Բուենոս Այրեսը պահպանում է պարտքի ցածր մակարդակ, որ կազմում է բյուջեի ընդամենը 3 %-ը ։
Մշակույթ
Կրելով եվրոպական մշակույթի խիստ ազդեցությունը՝ Բուենոս Այրեսը երբեմն կոչվում է «Հարավային Ամերիկայի Փարիզ» ։ Քաղաքն ունի ամենաաշխույժ թատերական կյանքը Լատինական Ամերիկայում՝ իր բազմաթիվ թատրոններով ու բեմադրություններով ։ Ամեն շաբաթ և կիրակի օրերին ակտիվ են շուրջ 300 թատրոններ, որոնց ներկայացումների թվով Բուենոս Այրեսըն առաջինն է աշխարհում՝ առաջ անցնելով Լոնդոնից, Նյու Յորքից և Փարիզից։ Ավելի քան 10 օբյեկտ և հինգ տարվա պատմություն ունեցող մշակութային փառատոնների թվով Բուենոս Այրեսն աշխարհում զբաղեցնում է երկրորդ տեղը՝ զիջելով Էդինբուրգին ։ Կիրխներ մշակութային կենտրոնն ամենամեծն է Լատինական Ամերիկայում և երրորդն աշխարհում ։
Բուենոս Այրեսում է գտնվում Կոլոն թատրոնը, որ համաշխարհային ճանաչում ունեցող օպերային թատրոն է ։ Քաղաքում գործում են մի քանի սիմֆոնիկ նվագախմբեր և երգչախմբեր։ Այնտեղ կան բազմաթիվ թանգարաններ՝ նվիրված պատմությանը, կերպարվեստին, ժամանակակից արվեստներին, դեկորատիվ արվեստին, ժողովրդական արվեստին, կրոնական արվեստին, թատրոնին և փոփ երաժշտությանը, ինչպես նաև հայտնի գրողների, կոմպոզիտորների, նկարիչների ու արվեստի կոլեկցիոներների տուն-թանգարաններ։ Քաղաքում գործում են հարյուրավոր գրախանութներ, հանրային գրադարաններ և մշակութային միություններ (այն երբեմն կոչվում է «գրքերի քաղաք»)։ Այն ունի համաշխարհային ճանաչում ունեցող կենդանաբանական և բուսաբանական այգիներ, մեծ թվով զբոսայգիներ ու պուրակներ, ինչպես նաև մեծ թվով եկեղեցիներ ու կրոնական կառույցներ, որոնցից շատերն ունեն ճարտարապետական արժեք ։
Պորտենոյի ինքնություն
Պորտենոյի (porteño) ինքնությունն ունի հարուստ և բարդ պատմություն և եղել է բազմաթիվ վերլուծությունների ու քննարկումների առարկա ։ Եվրոպական մեծ ներգաղթի ալիքը 20-րդ դարի սկզբին մեծ դեր է ունեցել «Բուենոս Այրեսի առաջատար դերի մեծացման» և Արգենտինայի քաղաքական ու գյուղական վայրերի տարբերակման խորացման գործում ։ Ներգաղթյալները նոր ավանդույթներ ու նոր մշակույթ են բերել քաղաք, որն այդ ժամանակ վերահարմարվել է պորտենո կոնտեքստին ։ Իշխանությունները փորձում են մեծացնել երկրի ժողովրդականությունը և վերանայել ազգային ինքնության էությունը, որ արդյունք է քաղաքում ու դրա արվարձաններում ներգաղթյալների խտացման, որոնք ձևավորել են այդ մշակույթը, որն «արդյունք է ինտեգրման հարցում նրանց կոնֆլիկտների, նրանց ապրելու դժվարությունների» և այլն ։ Ի պատասխան ներգաղթի ալիքի՝ 1920-ական և 1930-ական թվականներին Արգենտինայի ազգայնական տրամադրություններ ունեցող մտավորական վերնախավն սկսել է փառաբանել գաուչոյի կերպարը՝ որպես Արգենտինական մշակույթի արքետիպ. եվրոպական ավանդույթների հետ դրա սինթեզի արդյունքում ձևավորվել է Բուենոս Այրեսի քաղաքային նոր ինքնությունը ։ Բուենոս Այրեսում ինտեգրվելու և ինքնության ձևավորման դժվարությունները շատացել են այն ժամանակ, երբ ներգաղթյալները գիտակցել են, որ եվրոպական մշակույթն իրենց կարող է օգնել ձեռք բերել ավելի բարձր սոցիալական կարգավիճակ ։ Երբ գյուղական վայրերի բնակիչներն սկսել են տեղափոխվել արդյունաբերական քաղաք սկսած 1930-ական թվականներից, նրանք վերահաստատել են իրենց եվրոպական արմատները ՝ ընդունելով էնդոգամիա և հիմնելով մասնավոր դպրոցներ, օտարալեզու թերթեր և միություններ, որոնք նպաստում են իրենց նախնիների հայրենի երկրի հետ կապի պահպանմանը ։
Պորտենոները սովորաբար բնութագրվում են որպես «գիշերային բուեր», բարեկիրթ, զրուցասեր, անզուսպ, զգայուն, դիտողունակ և գոռոզ ։ Բուենոս Այրեսից դուրս բնակվող արգենտինացիները նրա բնակիչներին համարում են եսասեր, իսկ Լատինական Ամերիկայի բնակիչներն այդպիսին համարում են ողջ Արգենտինայի բնակչությանը և դա օգտագործում որպես հումորի թեմա ։ BBC Mundo-ում Քրիստինա Պերեսը գրել է, թե «[Արգենտինացիների] մեծապես զարգացած էգոյի գաղափարի համոզիչ ապացույց ունի լունֆարդո բառապաշարի» այնպիսի բառերում, ինչպիսիք են՝ engrupido (նշանակում է փառամոլ կամ սնապարծ) և compadrito (նշանակում է քաջ և պարծենկոտ). վերջինը տանգոյի արքետիպային կերպար է ։ Միևնույն ժամանակ պորտենոները բնութագրվում են որպես չափազանց ինքնաքննադատ մարդիկ, ինչը կոչվել է «էգոյի մետաղադրամի հակառակ կողմ» ։ Գրողները կարծում են, որ նմանատիպ վարքն արդյունք է եվրոպական ներգաղթի ու քաղաքի ծաղկման, որ տեղի է ունեցել 20-րդ դարի սկզբին և ստեղծել է գերազանցության զգացում բնակչության որոշ շերտերի մոտ ։
Կերպարվեստ
Բուենոս Այրեսում ծաղկում է կերպարվեստը, և այնտեղ գործում են մեծ թվով թանգարաններ՝ անհայտներից մինչև համաշխարհային ճանաչում ունեցողները ։ Պալերմո և Ռեկոլետա բարիոները քաղաքում արվեստի տարածման գլխավոր կենտրոններն են, չնայած վերջին տարիներին նկատելի է միտում ցուցահանդեսներ կազմակերպել այլ շրջաններում, ինչպիսիք են Պուերտո Մադերոն կամ Լա Բոկան։ Ցուցահանդեսների կազմակերպման հայտնի վայրերից են Լատինաամերիկյան արվեստի թանգարանը Բուենոս Այրեսում (Museo de Arte Latinoamericano de Buenos Aires, MALBA), Կիրառական ազգային թանգարանը, Fundación Proa, Ֆաենա արվեստի կենտրոնը և Usina del Arte-ն ։ Հայտնի են նաև Բուենոս Այրեսի ժամանակակից արվեստի թանգարանը, Քվինքվելա Մարտինի թանգարանը, Եվիտա թանգարանը, Ֆերնանդես Բլանկոյի թանգարանը, Խոսե Էռնանդեսի թանգարանը, Palais de Glace-ն և այլն ։ Ամեն տարի անցկացվում է Թանգարանային գիշեր (La Noche de los Museos) միջոցառումը, երբ քաղաքի թանգարանները, համալսարաններն ու նկարչական կազմակերպությունները բացում են իրենց դռները այցելուների համար մինչև առավոտ։ Այն սովորաբար անցկացվում է նոյեմբերին ։
Բուենոս Այրեսը նաև ժամանակակից փողոցային արվեստի հայտնի կենտրոն է. այն դարձել է նմանատիպ արվեստի գլխավոր մայրաքաղաքներից մեկն աշխարհում դրա հանդեպ իր բարյացակամ վերաբերմունքի շնորհիվ ։ Քաղաքի ժամանակակից բուռն քաղաքական կյանքը մշակել է «արտահայտման ուժգին զգացում պորտենոների մոտ», և քաղաքային արվեստն օգտագործվում է որպես այդ պատմութունների ներկայացման և բողոքի միջոց ։ Սակայն փողոցային արվեստի ոչ բելեր նմուշներն են վերաբերում քաղաքականությանը։ այն նաև ժողովրդավարության և ինքնարտահայտման ազատության խորհրդանիշ է ։ Որմնանկարներն ու գրաֆիտիներն այնքան տարածված են, որ համարվում են «սովորական երևույթ» և դարձել են քաղաքային բնապատկերի մաս այնպիսի բարիոներում, ինչպիսիք են Պալերմոն, Ուրկիսան, Կոգլանը և Սան Տելմոն ։ Դա պայմանավորված է նմանատիպ գործունեության օրինականությամբ (պայմանով, որ կառույցի սեփականատերը տա իր համաձայնությունը) և տեղական իշխանությունների բարյացակամ վերաբերմունքով, որոնք նույնիսկ ֆինանսապես օժանդակում են որոշ աշխատանքների կատարմանը ։ Քաղաքային նկարիչների ստեղծագործելու համար ընդարձակ տեղի առկայությունն ու համեմատաբար մեղմ կանոնները գրավել են միջազգային ճանաչում ունեցող այնպիսի նկարիչների, ինչպիսիք են՝ Blu, Jef Aérosol, Aryz, ROA, and Ron English ։ Գնալով աճում է քաղաքի որմնանկարներն ու գրաֆիտիները տեսնելու համար կազմակերպվող ուղերթերի թիվը ։
Գրականություն
Չնայած իր կարճ պատմությանը՝ Բուենոս Այրեսում ստեղծվել է լայնածավալ գրականություն ։ Քաղաքն ունի առնվազն 734 գրախանութ, այսինքն՝ ավելի շատ գրախանութ մեկ մարդու հաշվով, քան աշխարհի ցանկացած այլ քաղաք ։ Գաբրիելա Ադամոն՝ քաղաքի գրքերի ամենամյա տոնավաճառի նախկին նախագահը, բնակիչների շրջանում ընթերցանության վայելած ժողովրդականությունը բացատրել է 19-րդ դարի վերջին ու 20-րդ դարի սկզբին կատարված ազատ ներգաղթի ալիքով, որի արդյունքում ձևավորվել է «բազմամշակութային միջավայր, որտեղ ծաղկել են մշակույթն ու արվեստը» ։ Տպագրական գործի մասնագետները դա կապել են նաև հոգեվերլուծության նկատմամբ քաղաքի ունեցած հակվածության հետ ։ Քաղաքն աշխարհում գրավում է երրորդ տեղը գրքերի վերավաճառքով զբաղվող խանութների քանակով մեկ մարդու հաշվով, որոնց մեծ մասը տեղակայված է Կորիենտես պողոտայում ։ Ամենահայտնի և ամենամեծ գրախանութը El Ateneo Grand Splendid-ն է, որ տեղակայված է նախկին թատրոնի շենքում։ The Guardian պարբերականը այն ընդգրկել է «Աշխարհի տասը լավագույն գրախանութների» ցանկի երկրորդ հորիզոնականում  2008 թվականին ։
Դարի 100 գրքերն ըստ Լը Մոնդ օրաթերթի
Սկզբնական տարբերակը եղել է 200 գրքերից, ապա անկացվել է լրացուցիչ հարցում ընթերցողների շրջանում «Այս գրքերից որո՞նք են մնացել Ձեր հիշողության մեջ» (Quels livres sont restés dans votre mémoire?)։ Հարցմանը մասնակցել է մոտ 17 000 ֆրանսիացի։
Բուենոս Այրես
Գրականություն
Արգենտինական գրականությունն սկիզբ է առել շուրջ 1550 թվականին Մաթիաս Ռոխաս դե Օքենդոյի և Պեդրո Գոնսալես դե Պրադոյի (Սանտյագո դել Էստերոյից, որ եղել է առաջին նշանակալի բնակավայրն Արգենտինայում), որ ստեղծագործել են արձակ և չափածո։ Նրանք մասամբ ոգեշնչվել են տեղաբնիկների բանավոր պոեզիայից, մասնավորապես, ինչպես նշում է Կառլոս Աբրեգու Վիրեյրան, լուլեներից, դիագիտաներից, տոնոկոտեներից և այլն։ Տեղաբնիկների և իսպանական ավանդույթների սիմբիոզի արդյունքում ստեղծվել է յուրահատուկ գրականություն, որն աշխարհագրական տեսանկյունից սահմանափակված էր (մինչև 18-րդ դար) Արգենտինայի հյուսիսային ու կենտրոնական շրջաններում, իսկ նրա կենտրոնը եղել է Կորդովա նահանգը, որտեղ հիմնադրվել է Կորդովայի ազգային համալսարանը։ Այդ ժամանակաշրջանից առավել հայտնի են Գասպար Խուարես Բավիանոն և Անտոնիո դե լա Պաս ի Ֆիգերոան, որ հայտնի է նաև որպես «Բեատա Անտուլա»։
Դարի 100 գրքերն ըստ Լը Մոնդ օրաթերթի
Արտաքին հղումներ
Կատեգորիա:Գրականություն
Բուենոս Այրես
Գրականություն
Նավահանգստի տնտեսական զարգացմանը զուգընթաց քաղաքի մշակութային առանցքն աստիճանաբար տեղափոխվել է դեպի արևելք։ Գաղութային ժամանակաշրջանի ստեղծագործությունները (նեոկլասիցիստական, բարոկկո և էպիկական) ստեղծվել են անկախության կողմնակիցների հովանու ներքո. այդ շրջանում ստեղծագործել են Վիսենտե Լոպես ի Պլանեսը, Պանտալեոն Ռիվարոլան և Էստեբան դե Լուկան։ Երկրի գրականության պատմությունը կապված է Բուենոս Այրեսի սրճարանների հետ. հներից որոշները գոյություն ունեն մինչ օրս, ինչպիսիք են՝ Café Tortoni, Café La Biela, Esquina Homero Manzi, Confitería Las Violetas, Confitería London City և Confitería Hotel Castelar։ Բուենոս Այրեսում են գտնվում Արգենտինայի Հանրապետության ազգային գրադարանը, որն ամենամեծն է երկրում։ Ամեն տարվա ապրիլին անցկացվում է Բուենոս Այրեսի գրքի միջազգային տոնավաճառը, որն իր կազմակերպիչների կողմից բնութագրվում է որպես «կարևորագույն ամենամյա գրական միջոցառումն իսպանախոս աշխարհում» ։ Ամեն տարի այն ունենում է ավելի քան մեկ միլիոն այցելու, ինչպես նաև սովորաբար ներկա են լինում հեղինակավոր գրողներ։
Լեզու
Բուենոս Այրեսի իսպաներենի համար, որը հայտնի է որպես Ռիոպլատական իսպաներեն (Español rioplatense) անվանումով (այլ քաղաքների նման, ինչպիսիք են Ռոսարիոն և Մոնտեվիդեոն, Ուրուգվայ), բնութագրական են վոսեոն, եիզմը (yeísmo) և s-ի հնչեղությունը տարբեր համատեքստերում։ Այն կրում է իսպաներենի Անդալուզիայի և Մուրսիայի բարբառների խիստ ազդեցությունը։
20-րդ դարի սկզբին Արգենտինա են ժամանել միլիոնավոր ներգաղթյալներ, որոնց մեծ մասը եղել են իտալացիներ, որոնց խոսել են հիմնականում իրենց բարբառներով (գլխավորապես նապոլիտանական, սիցիլիական ու ջենովական)։ Իսպաներենին նրանց անցումը տեղի է ունեցել աստիճանաբար, ինչի արդյունքում ստեղծվել է իտալական բարբառների ու իսպաներենի խառնուրդ, որ կոչվել է կոկոլիչե։ Դրա օգտագործումը նվազել է շուրջ 1950-ական թվականներին։
Ազգային գիտական և տեխնիկական հետազոտությունների խորհրդի Զգայական հետազոտությունների լաբորատորիայի և Տորոնտոյի համալսարանի անցկացրած հնչյունաբանական ուսումնասիրությունը ցույց է տվել, որ պորտենոների վանկաչափությունն ավելի շատ մոտ է նեապոլիտաներենին, քան որևէ այլ լեզվի ։
Բազմաթիվ իսպանացի ներգաղթյալներ եղել են Գալիսիայից, և իսպանացիները նախկինի նման Արգենտինայում շարունակում են հիմնականում կոչվել գալեգոսներ (գալիսիացիներ)։ Գալիսերենը, Գալիսիայի խոհանոցն ու մշակույթը տարածված է եղել քաղաքում 20-րդ դարի մեծ մասում։
Իդիշը նույնպես տարածված է Բուենոս Այրեսում և հատկապես Բալվաներայում և Վիլյա Կրեսպոյում մինչև 1960-ական թվականներ։ Նոր ներգաղթածների մեծ մասն արագորե սովորում է իսպաներեն և ներգրավվում քաղաքի կյանքում։
Լունֆարդո ծածկալեզուն ստեղծվել է կալանավորների միջավայրում և ժամանակի հետ տարածվել պորտենոների շրջանում։ Լունֆարդոն օգտագործում է բառեր իտալերենի բարբառներից, բրազիլական պորտուգալերենից, աֆրիկյան և կարիբյան լեզուներից և նույնիսկ անգլերենից։ Այն օգտագործում է կատակային տարբեր հնարքներ, ինչպիսին է բառի վանկերի շրջումը (վեսրե)։ Ներկայում լունֆարդոն հիմնականում օգտագործվում է տանգոյի տեքստերում, երիտասարդ սերունդների ժարգոնը զարգացել է դրանից։
Բուենոս Այրեսը եղել է առաջին քաղաքը, որ հյուրընկալել է Mundo Lingo միջոցառումը 2011 թվականի հուլիսի 7-ին, որը հետագայում անցկացվել է տարբեր երկրների բազմաթիվ քաղաքներում ։
Երաժշտություն
Ըստ Հարվարդի երաժշտության բառարանի՝ «Արգենտինան ունի ակադեմիական երաժշտության ամենահարուստ ավանդույթներից մեկը և հավանաբար ամենաակտիվ երաժշտական կյանքը» Հարավային Ամերիկայում ։ Բուենոս Այրեսն ունի մի քանի պրոֆեսիոնալ նվագախմբեր, այդ թվում՝ Արգենտինայի ազգային սիմֆոնիկ նվագախումբը, Ensamble Musical de Buenos Aires և Camerata Bariloche, ինչպես նաև երաժշտական մասնագիտական ուսուցում իրականացնող տարբեր կոնսերվատորիաներ, ինչպիսին է Արգենտինայի ազգային կոնսերվատորիան (Conservatorio Nacional Superior de Música) ։ Քաղաքի զարգացման և առևտրի ծաղկման արդյունքում 18-րդ դարի վերջին թատրոնը դարձել է արգենտինական երաժշտական կյանքի կարևորագույն կողմերից մեկը՝ առաջարկելով իտալական ու ֆրանսիական օպերաներ և իսպանական սարսուելաներ ։ Իտալական երաժշտությունը եղել է շատ ազդեցիկ 19-րդ դարում և 20-րդ դարի սկզբին մասամբ ներգաղթյալների շնորհիվ, սակայն օպերաներ և սալոնային երաժշտություն ստեղծել են նաև արգենտինացիներ, որոնց թվում էին Ֆրանսիսկո Հարգրիվզը և Խուան Գուտիերեսը ։ Ազգայնական տենդենցը, որ հիմնված էր արգենտինական ավանդույթների, գրականության և ժողովրդական երաժշտության վրա, ունեցել է կարևոր նշանակություն 19-րդ դարում. այդ կոմպոզիտորների թվում են եղել Ալբերտո Վիլյամսը, Խուլիան Ագիրեն, Արթուրո Բերուտին և Ֆելիպե Բոերոն ։ 1930-ական թվականներին այնպիսի կոմպոզիտորներ, ինչպիսիք են Խուան Կառլոս Պասը և Ալբերտո Խինաստերան, հակվել են դեպի կոսմոպոլիտական և մոդեռնիստական ոճը՝ ազդվելով դոդեկաֆոնիսից և սերիական երաժշտությունից, իսկ ավանգարդ երաժշտությունը ծաղկում է ապրել 1960-ական թվականներին, երբ Ռոքֆելլերի հիմնադրամը ֆինանսավորել է Centro Interamericano de Altos Estudios Musicales-ը, որի շնորհիվ Բուենոս Այրեսում աշխատել և դասավանդել են համաշխարհային ճանաչում ունեցող կոմպոզիտորներ, ինչպես նաև հիմնադրվել է էլեկտրոնային երաժշտության ստուդիա ։
Ռիո դե լա Պլատան հայտնի է որպես տանգոյի հայրենիք, որը հայտարարվել է Բուենոս Այրեսի խորհրդանիշ ։ Քաղաքը հայտարարվել է Տանգոյի համաշխարհային մայրաքաղաք և հյուրընկալում է բազմաթիվ միջոցառումներ, որոնցից ամենանշանակալին ամենամյա փառատոնն ու աշխարհի առաջնությունն է ։ Այդ ժանրի ամենահայտնի ներկայացուցիչը Կառլոս Գարդելն է, որին հետևել է Անիբալ Տրոյլոն։ Այլ հայտնի կոմպոզիտորներից են Ալֆրեդո Գոբին, Աստոր Պիացոլան, Օսվալդո Պուլիեզեն, Մարիանո Մորեսը, Խուան Դ'Արիենցոն և Խուան Կառլոս Կոբիանը ։ Տանգոյի երաժշտությունը ծաղկում է ապրել 1940-ական թվականներին, իսկ 1960-ական և 1970-ական թվականներին ստեղծվել է նուևո տանգոն, որ ներառում է դասական երաժշտության և ջազի տարրեր։ Ժամանակակից միտումներից է նեոտանգոն (հայտնի է նաև որպես էլեկտրոտանգո), որի ներկայացուցիչներից են Bajofondo և Gotan Project խմբերը։ 2009 թվականի սեպտեմբերի 30-ին տանգոն ՅՈՒՆԵՍԿՕ-ի ոչ նյութական մշակութային ժառանգության միջկառավարական կոմիտեի կողմից ճանաչվել է աշխարհի մշակութային ժառանգություն՝ Արգենտինային հնարավորություն տալով ստանալ ֆինանսական աջակցություն տանգոն ապագա սերունդների համար պահպանելու նպատակով ։
Ամեն տարի Բուենոս Այրեսը հյուրընկալում է մի շարք երաժշտական փառատոններ։ Ամենամեծ ժողովրդականությունը վայելում է էլեկտրոնային պարային երաժշտությունը, որ ներառում է Creamfields BA, SAMC (Հարավային Ամերիկայի երաժշտական կոնֆերանս), Moonpark փառատոնները և Ultra Music Festival-ի տեղական տարբերակը։ Մյուս հայտնի միջոցառումներից են՝ Բուենոս Այրեսի ջազի փառատոն, Personal Fest, Quilmes Rock և Pepsi Music։ Մի շարք երաժշտական փառատոններ անցկացվում են Մեծ Բուենոս Այրեսում, ինչպիսին է Lollapalooza-ն, որ անցկացվում է Սան Իսիդրոյում։
Կինո
Արգենտինական կինոյի պատմությունն սկիզբ է առել Բուենոս Այրեսում անցկացված առաջին կինոցուցադրությունից, որ եղել է 1896 թվականի հուլիսի 18-ին Օդեոն թատրոնում ։ 1897 թվականին նկարահանված «Արգենտինայի դրոշը» (La bandera Argentina) իր առաջին վավերագրական ֆիլմով Էժեն Պին դարձել է երկրի առաջին ռեժիսորներից մեկը. այդ ֆիլմում ցուցադրվում է Արգենտինայի ծածանվող դրոշը Պլազա դե Մայոյում՝ Մայիսի հրապարակում ։ 20-րդ դարի սկզբին երկրում առաջին կինոթատրոնները բացվել են Բուենոս Այրեսում, և հայտնվել են առաջին կինորոնիկաները, որոնցից առավել նշանակալին է El Viaje de Campos Salles a Buenos Aires-ը ։ Իսկական կինոարտադրությունն սկիզբ է առել հնչյունային կինոյի հայտնագործումից հետո, և արգենտինական առաջին հնչյունային ֆիլմը եղել է Muñequitas porteñas (1931) ։ Նորաստեղծ Argentina Sono Film ընկերությունը 1933 թվականին թողարկել է «Տանգո» (¡Tango!) կինոնկարը, որն Արգենտինայում նկարահանված առաջին ամբողջական հնչյունային ֆիլմն է ։ 1930-ական և 1940-ական թվականներին (որ սովորաբար համարվում է արգենտինական կինոյի ոսկեդարը) նկարահանվել են Բուենոս Այրեսին ու տանգոյի մշակույթին նվիրված բազմաթիվ ֆիլմեր, որոնցից են՝ La vida es un tango, El alma del bandoneón, «Ցտեսություն, Բուենոս Այրես» (Adiós Buenos Aires), El Cantor de Buenos Aires և «Բուենոս Այրեսի երգերը» (Buenos Aires canta)։ Արգենտինական ֆիլմերը տարածվել են ողջ Լատինական Ամերիկայում. դա վերաբերում է մասնավորապես Լիբերտադ Լամարքեի մասնակցությամբ մելոդրամաներին և Լուիս Սանդրինիի ու Նինի Մարշալի մասնակցությամբ կատակերգություններին։ Արգենտինական կինոյի ժողովրդականությունն իսպանախոս աշխարհում կարևոր նշանակություն է ունեցել տանգոյի երաժշտության տարածման գործում։ Կառլոս Գարդելը՝ տանգոյի ու Բուենոս Այրեսի ականավոր գործիչներից մեկը, արժանացել է միջազգային ճանաչման՝ նկարահանվելով այդ դարաշրջանի մի շարք ֆիլմերում։
Ի պատասխան խոշոր ստուդիաների կինոարտադրության՝ ձևավորվել է «60-ականների սերունդը»՝ ռեժիսորների մի ումբ, որ ստեղծել է արգենտինական առաջին մոդեռնիստական ֆիլմերն այդ տասնամյակի սկզբում։ Նրանց թվում են եղել Մանուել Անտինը, Լաուտարո Մուրուան, Ռենե Մուջիկան և այլք ։ Տասնամյակի երկրորդ կեսին Grupo Cine Liberación և Grupo Cine de la Base շարժումների շրջանակներոյմ գաղտնի ցուցադրություններում ներկայացվել են սոցիալական բողոք արտահայտող ֆիլմեր, որ նրանք կոչել են «Երրորդ կինեմատոգրաֆ» ((Tercer Cine))։ Այդ ժամանակ երկիր գտնվում էր ռազմական բռնապետության գերիշխանության ներքո պետական հեղաշրջումից հետո, որը հայտնի է որպես Արգենտինական հեղափոխություն։ Այդ շարժման ամենանշանակալի ֆիլմերից մեկն է «Հնոցի ժամ» (La hora de los hornos, 1968) կինոնկարը, որ նկարահանել է Ֆերնանդո Սոլանեսը։ 1973 և 1975 թվականների միջև ընկած դեմոկրատիայի շրջանում տեղական կինեմատոգրաֆիան ունեցել է քննադատական ու կոմերցիոն հաջողություն. այդ շրջանում նկարահանվել են «Խուան Մորեյրա» (Juan Moreira, 1973), «Խռովարար Պատագոնիա» (La Patagonia rebelde, 1974), La Raulito (1975), «Զինադադար» (La tregua, 1974) ֆիլմերը։ Վերջինս դարձել է արգենտինական առաջին ֆիլմը, որ ներկայացվել է «Օսկարի» օտարալեզու լավագույն ֆիլմ անվանակարգում։ Սակայն գրաքննության ևնոր ռազմական կառավարության պատճառով արգենտինական կինոյի զարգացումն ընդհատվել է մինչև դեմոկրատիայի վերականգնումը 1980-ական թվականներին։ Այդ սերունդը, որը հայտնի է որպես «Արգենտինական կինոն ազատության և ժողովրդավարության պայմաններում», եղել են հիմնականում երիտասարդ կամ իրենց ժամանակին սպասած ռեժիսորներ, որոնք ձեռք են բերել միջազգային ճանաչում։ Մարիա Լուիզա Բեմբերգի «Կամիլա» (1984) ֆիլմը ներկայացվել է «Օսկարի» որպես օտարալեզու լավագույն ֆիլմ, իսկ Լուիս Պուենսոյի «Պաշտոնական պատմություն» (La historia oficial, 1985) ֆիլմը դարձել է արգենտինական առաջին կինոնկարը, որ արժանացել է «Օսկարի»։
Բուենոս Այրեսում գործում է Museo del Cine Pablo Ducrós Hicken կինոյի թանգարանը, որը միակն է երկրում և նվիրված է Արգենտինայի կինեմատոգրաֆիային ։ Ամեն տարի քաղաքը հյուրընկալում է Բուենոս Այրեսի անկախ կինոյի միջազգային փառատոնը (Buenos Aires Festival Internacional de Cine Independiente), որը 2015 թվականին ընդունել է 412 ֆիլմ 37 երկրներից և 380 հազար այցելու ։ Բուենոս Այրեսում անցկացվում են նաև այլ փառատոններ և կինեմատոգրաֆիական շարքեր, ինչպիսին է Buenos Aires Rojo Sangre-ն, որ նվիրված է սարսափ ժանրին։
Նորաձևություն
Բուենոս Այրեսի բնակիչները պատմականորեն բնութագրվում են որպես «նորաձևությանը հետևող»  ։ Տեղի դիզայներներն ամեն տարի ցուցադրում են իրենց հավաքածուները Բուենոս Այրեսի նորաձևության շաբաթվա (BAFWEEK) և դրա հետ կապված միջոցառումների ժամանակ ։ Այն չի արժանացել միջազգային ուշադրության, սակայն քաղաքը մնում է նորաձևության տարածաշրջանային կարևոր մայրաքաղաք։ Ըստ Global Language Monitor-ի՝ 2012 թվականին քաղաքը եղել է երրորդը Լատինական Ամերիկայում Սան Պաուլոից և Ռիո դե Ժանեյրոյից հետո  ։ 2005 թվականին Բուենոս Այրեսը առաջինը նշանակվել է ՅՈՒՆԵՍԿՕ-ի դիզայնի քաղաք և այդ տիտղոսը կրկին ստացել 2007 թվականին ։ 2015 թվականից սկսած անցկացվում է Բուենոս Այրեսի միջազգային նորաձևության կինոյի փառատոնը, որ հովանավորում են քաղաքն ու Mercedes-Benz-ը ։ Քաղաքի ղեկավարությունը կազմակերպում է նաև «Նորաձևության քաղաք» (La Ciudad de Moda) ամենամյա միջոցառումը, որ ծառայում է որպես հարթակ սկսնակների ներկայանալու համար և փորձում է խթանել այդ ոլորտի զարգացումը ։
Զանգվածային լրատվամիջոցներ
Հրատարակչական գործունեությունը Բուենոս Այրեսում ամենամրցունակներից մեկն է տարածաշրջանում։ Մայրաքաղաքը երկրի հրատարակչական խոշորագույն կենտրոնն է, որտեղ ապրում և աշխատում են մեծ տպաքանակով լույս տեսնող թերթերի ու ամսագրերի լրագրողներ ու խմբագիրներ։ Օրինակ՝ Clarin հրատարակչությունը տպագրում է Արգենտինայում ամենամեծ ժողովրդականություն վայելող համանուն թերթը, որն իսպանալեզու հիմնական թերթերից մեկն է աշխարհում։ Նրա տպաքանակը 2011 թվականին կազմել է 300 837 օրինակ օրական ։ Աշխարհի հնագույն թերթերից մեկը համարվող այդ պարբերականի առաջին համարը լույս է տեսել 1870 թվականի հունվարի 4-ին։
Հեռուստատեսություն Բուենոս Այրեսի հիմնական հեռուստաալիքներից են՝ ալիք 2՝ Ամերիկա (LS86), Ազգային պետական ալիք 7՝ Հանրային հեռուստատեսություն (LS82), ալիք 9 (LS83), ալիք 11՝ Դաշնային հեռուստատեսություն (TELEFE, LS84), ալիք 13՝ «Արգենտինական ռադիո և հեռուստատեսություն» (ARTEAR, LS85) և այլ ալիքներ (21, 26, 31)։ Քաղաքում տեղակայված են 9, 11, 13, 26 և 31 ալիքների գրասենյակները  ։ 2006 թվականին քաղաքում եղել է կաբելային հեռուստատեսության 2.752.323 բաժանորդ ։
Ռադիո
Բուենոս Այրեսն ունի АМ և FM դիապազոնի բազմաթիվ ռադիոկայաններ։ Տասնհինգ ամենահայտնի ռադիոալիքներից են՝ La 100, Pop Radio, Rock & Pop, FM Metro, Los 40 Principales, Radio Disney, FM Aspen, Mega, Vale, Radio 10, Radio Mitre, Continental, La Red y Radio Nacional. Radio El Mundo և Radio Rivadavia, որոնք Արգենտինայի ամենահին ռադիոալիքներից են ։
Ճարտարապետություն
Բուենոս Այրեսի ճարտարապետությունը բազմաբնույթ է և նման է Փարիզին ու Մադրիդին։ Ներգաղթյալների շնորհիվ այն կազմում է գաղութային, ար-դեկո, մոդեռն, նեոգոթիկա և ֆրանսիական Բուրբոնների ոճերի խառնուրդ ։ Իտալական և ֆրանսիական ազդեցություններն ուժեղացել են 19-րդ դարի սկզբում Արգենտինայի անկախության հռչակումից հետո, թեև ակադեմիական ոճը պահպանվել է մինչև 20-րդ դարի առաջին տասնամյակներ։
Թարմացման փորձեր են արվել 19-րդ դարի երկրորդ կեսին և 20-րդ դարի սկզբին, երբ երկիր են ներթափանցել եվրոպական ազդեցությունները, ինչի արտահայտությունն են դարձել Բուենոս Այրեսի մի շարք կառույսներ, ինչպիսիք են Էռնեստո Բունգեի հեղինակած Iglesia Santa Felicitas-ը, Վիտորիո Մեանոյի հեղինակած Արդարադատության պալատն ու Ազգային կոնգրեսի շենքը, Ֆրանչեսկո Տամբուրինիի և Վիտորիո Մեանոյի հեղինակած Կոլոն թատրոնը։
Ռիոպլատական բարոկկո ոճի պարզությունը տեսանելի է Բուենոս Այրեսում իտալացի ճարտարապետների աշխատանքներում, ինչպիսիք են Անդրե Բլանկին և Անտոնիո Մասելան, Սան Իգնասիո, Nuestra Señora del Pilar եկեղեցիներում, Բուենոս Այրեսի մայր տաճարում, Կաբիլդոյում (քաղաքապետարան)։
1912 թվականին բացվել է Սանտիսիմո Սակրամենտո բազիլիկան։ Ամբողջովին կառուցված լինելով Արգենտինայի ամենանշանավոր ընտանիքներից մեկի ներկայացուցիչ Մերսեդես Կաստելանոս դե Անխորենայի նվիրատվության հաշվին՝ եկեղեցին ֆրանսիական նեոկլասիցիզմի լավագույն նմուշներից է։ Ներսում տեղակայված է Mutin-Cavaillé երգեհոն, որ բաղկացած է ավելի քան չորս հազար խողովակներից և չորս ստեղնաշարից, ամենամեծն է Արգենտինայում։ Եկեղեցու բեմը, որ կառուցված է մարմարից և սկզբնական շրջանում եղել է ամենամեծը Հարավային Ամերիկայում ։
1936 թվականին բացվել է Կավանա շենքը ։ Այն կառուցվել է ճարտարապետներ Գրեգորիո Սանչեսի, Էռնեստո Լագոսի ու Լուիս Մարիա դե լա Տերրոյի կողմից 14 ամսում, երբ իռլանդական ծագում ունեցող միլիոնատեր Կորինա Կավանան 39 տարեկանում վաճառել է իր երկու ռանչոները, որպեսզի կառուցի սեփական երկնաքեր ։ Կառույցն ունի 120 մ բարձրություն, 31 հարկ, 12 վերելակ։ Այնտեղ է տեղադրվել աշխարհում առաջին կենտրոնական օդափոխման համակարգը (հյուսիսամերիկյան Carrier ընկերության կողմից)։ Կավանա շենքը 1999 թվականին Արգենտինայի կառավարության կողմից հայտարարվել է ազգային պատմական հուշարձան  ։
20-րդ դարի երկրորդ կեսի ճարտարապետությունը կրել է ֆրանսիական նեոկլասիցիզմի ազդեցությունը. այդ շրջանի կառույցներից են Արգենտինայի Ազգային բանկի շենքը (ճարտարապետ՝ Ալեխանդրո Բուստիլլո) և Բուենոս Այրեսի իսպանա-ամերիկյան թանգարանի շենքը (ճարտարապետ՝ Մարտին Նոել)։ Սակայն 1930-ական թվականներից սկսած Լե Կորբյուսեի ու եվրոպական ռացիոնալիզմի ազդեցությունն են կրել արգենտինացի մի շարք երիտասարդ ճարտարապետներ Տոկումանի ազգային համալսարանից, որոնց շարքում առնձնանում է Ամանսիո Վիլյամսը։ Երկնաքերների կառուցումը Բուենոս Այրեսում շարունակվել է մինչև 1950-ական թվականներ։ 20-րդ դարի վերջին և 21-րդ դարի սկզբին արգենտինացի ճարտարապետների կողմից կառուցված ժամանակակից բարձր տեխնոլոգիաներով կառույցների թվում են՝ Torre Le Parc (ճարտարապետ՝ Մարիո Ալվարես),  Torre Fortabat (ճարտարապետ՝ Սանչես Էլիա) և Repsol-YPF tower (ճարտարապետ՝ Սեզար Պելլի) ։
Կրթություն
Արգենտինայում տարրական կրթությունը տևում է 1-7 տարի։ Բուենոս Այրեսի տարրական դպրոցների մեծ մասը հետևում է այդ ավանդույթին, սակայն որոշ երեխաներ կարող են տարրական դպրոցում սովորել վեց տարի, եթե նրանց ավագ դպրոցներում կրթության տևողությունը վեց տարի է։
Միջնակարգ կրթությունն Արգենտինայում կոչվում է Polimodal (այսինքն՝ ունի բազմաթիվ ձևեր), քանի որ այն սովորողին թույլ է տալիս ընտրել իր ուղղվածությունը։ Polimodal-ը սովորաբար ներառում է դպրոցական կրթության տարիներից երեքը, չնայած որոշ դպրոցներ ունեն նաև չորրորդը։ Նախքան polimodal-ի առաջին տարին սկսելը սովորողներն ընտրում են ուղղվածությունը հնարավոր հինգից՝ Հումանիտար և սոցիալական գիտություններ, Տնտեսագիտություն և կազմակերպության կառավարում, Արվեստ և դիզայն, Առողջություն և սպորտ և Կենսաբանություն և բնական գիտություններ։
Այնուամենայնիվ, Բուենոս Այրեսում միջնակարգ կրթությունը տևում է հինգ տարի, որոնք կոչվում են 1-5-րդ տարիներ ի տարբերություն տարրական դպրոցի, որ բաժանվում է 1-7-րդ դասարանների։ Շատ դպրոցներ սովորողներին չեն ստիպում ընտրել որևէ ուղղվածութուն, և նրանք սովորում են հիմնական առարկաները, ինչպիսիք են մաթեմատիկան, կենսաբանությունը, արվեստը, պատմությունն ու տեխնոլոգիան, սակայն որոշ դպրոցներ ստիպում են ընտրել որոշակի մասնագիտություն կամ որևէ ուղղվածություն կրթության որոշակի տարվա հասնելուց հետո։
2006 թվականի դեկտեմբերին Արգենտինայի ազգային կոնգրեսի պատգամավորների պալատն ընդունել է նոր օրենք ազգային կրթության վերաբերյալ, որով վերականգնվել է հին համակարգը, երբ տարրական կրթությանը հաջորդում է միջնակարգ կրթությունը, վերջինս դարձվել է պարտադիր, և պարտադիր կրթության տևողությունը հասցվել է 13 տարվա։ Կառավարությունը խոստացել է օրենքն ի կատար ածել աստիճանաբար՝ սկսած 2007 թվականից ։
Արգենտինայում գործում են բազմաթիվ պետական, ինչպես նաև մասնավոր համալսարաններ։ Բուենոս Այրեսի համալսարանը լավագույն ուսումնական հաստատություններից մեկն է Լատինական Ամերիկայում, որտեղ սովորում են ուսանողներ ամբողջ աշխարհից, իսկ նրա շրջանավարտներից հինգն ստացել են Նոբելյան մրցանակ  ։ Բուենոս Այրեսը հոգեվերլուծության և մասնավորապես Լականյան դպրոցի հիմնական կենտրոններից է։ Բուենոս Այրեսում գործում են մի շարք մասնավոր համալսարաններ, որոնցից են՝ Universidad Argentina de la Empresa, Բուենոս Այրեսի տեխնոլոգիական համալսարան, CEMA համալսարան, Ֆավալորո համալսարան, Արգենտինայի հայրապետական կաթոլիկ համալսարան, Բելգրանոյի համալսարան, Պալերմոյի համալսարան, Սալվադորի համալսարան, Universidad Abierta Interamericana, Ջոն Ֆ. Քենեդու համալսարան, Universidad de Ciencias Empresariales y Sociales, Universidad del Museo Social Argentino, Universidad Austral և Torcuato di Tella University։
Զբոսաշրջություն
Ճանապարհորդությունների և զբոսաշրջության հարցերով համաշխարհային խորհրդի տվյալների համաձայն՝ զբոսաշրջությունը ծաղկում է ապրում Արգենտինայի մայրաքաղաքում 2002 թվականից ի վեր։ Ըստ Travel + Leisure ամսագրի՝ 2008 թվականին անցկացրած հարցումների՝ ճանապարհորդներն ընտրել են Բուենոս Այրեսը՝ որպես երկրորդ քաղաքը Իտալիայի Ֆլորենցիա քաղաքից հետո, ուր ամենաշատը կցանկանային այցելել ։ 2008 թվականին քաղաք այցելել է 2,5 մլն մարդ ։
Այցելուներին առաջարկվում են բազմաթիվ տարբերակներ, ինչպիսիք են այցելությունները տանգոյի շոուի, էստանսիա Բուենոս Այրեսի նահանգում կամ ավանդական ասադո։ Մշակվել են զբոսաշրջային նոր երթուղիներ՝ նվիրված հայտնի արգենտինացիների, օրինակ՝ Կառլոս Գարդելին, Էվա Պերոնին և Խորխե Լուիս Բորխեսին։ Նախքան 2011 թվականը շահավետ փոխարժեքի պատճառով զբոսաշրջիկները հաճախ այցելում էին առևտրի կենտրոններ, ինչպիսիք են՝ Alto Palermo, Paseo Alcorta, Patio Bullrich, Abasto de Buenos Aires և Galerías Pacífico, սակայն ներկայում փոխարժեքը խանգարում է զբոսաշրջությանն ու առևտրին մասնավորապես։ Հայտնի սպառողական ապրանքանիշներ, ինչպիսիք են Burberry-ն և Louis Vuitton-ը, հեռացել են երկրից փոխարժեքի և արտահանման սահմանափակումների պատճառով։ Քաղաքը նաև հյուրընկալում է երաժշտական փառատոններ, որոնցից են՝ Quilmes Rock, Creamfields BA, Ultra Music Festival և Բուենոս Այրեսի ջազի փառատոն։